Diari Oficial de la Generalitat Valenciana


Sumari del DOGV 3261, del 10-06-1998 (1998/4731)

RESOLUCIÓ de la Universitat de València i de la Conselleria de Sanitat, per la qual es convoca concurs públic per a la provisió de places vinculades de cossos docents universitaris i facultatius especialistes d'àrea en institucions sanitàries dependents de la Conselleria de Sanitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3261

Data del DOGV
:   10-06-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/4731


Data del document
:   20-05-1998

Organisme emissor
:   Conselleria de Sanitat

Tipus de document
:   Resolució

RESOLUCIÓ de la Universitat de València i de la Conselleria de Sanitat , per la qual es convoca concurs públic per a la provisió de places vinculades de cossos docents universitaris i facultatius especialistes d'àrea en institucions sanitàries dependents de la Conselleria de Sanitat. [1998/4731]
  
A l'empara del que disposa el Reial Decret 1558/1986, de 28 de juny, modificat parcialment pel Reial Decret 1652/1991, d'11 d'octubre, pel qual s'estableixen les bases generals del règim de concerts entre les universitats i les institucions sanitàries, es va subscriure, amb data de 24 de març de 1997 (Diari Oficial de la Generalitat Valenciana de 30 d'abril de 1997), l'oportú concert entre la Conselleria de Sanitat, la Diputació Provincial de València i la Universitat de València, per a la utilització de les institucions sanitàries en la docència i la investigació.
  
De conformitat amb el previst en l'article 4t, base 8a-1 del Reial Decret abans citat, les places vinculades es proveiran mitjançant concurs, la convocatòria de les quals s'efectuarà conjuntament per la Universitat i l'Administració pública responsable de la institució sanitària concertada.
  
A aqueixa finalitat, el rector de la Universitat de València i el conseller de Sanitat,
  
ACORDEN
  
Convocar concurs per a la provisió de les places vinculades que es relacionen en l'annex I d'aquesta Resolució, d'acord amb les següents bases:
  
1. Normes generals
  
1.1 El concurs es regirà per les bases establertes en aquesta Resolució. En allò no previst en la convocatòria s'atendrà al que disposa la Llei orgànica 11/1983, de 25 d'agost, de reforma universitària (Boletín Oficial del Estado d'1 de setembre); els Estatuts de la Universitat de València (Diari Oficial de la Generalitat Valenciana de 16 de desembre de 1985); el Reial Decret 1558/1986, de 28 de juny (Boletín Oficial del Estado de 31 de juliol), modificat parcialment pel Reial Decret 1652/1991, d'11 d'octubre; el Reial Decret 1888/1984, de 26 de setembre (Boletín Oficial del Estado de 26 d'octubre), pel qual es regulen els concursos per a la provisió de places dels cossos docents universitaris, modificat parcialment pel Reial Decret 1427/1986, de 13 de juny (Boletín Oficial del Estado d'11 de juliol); l'Ordre de 28 de desembre de 1984 (Boletín Oficial del Estado de 16 de gener de 1985) i en allò no previst per aquestes disposicions, per la legislació vigent que regula el règim general d'ingrés en institucions sanitàries de la Seguretat Social, pel Reial Decret 118/91, de 25 de gener (Boletín Oficial del Estado de 7 de febrer de 1991), l'Ordre del Ministeri de Sanitat i Consum de 4 de febrer de 1985 (Boletín Oficial del Estado de 6 de febrer), modificada per l'Ordre de 3 de setembre (Boletín Oficial del Estado d'11 de setembre) i pel concert subscrit entre la Conselleria de Sanitat, la Diputació Provincial de València i la Universitat de València el 24 de març de 1997 (Diari Oficial de la Generalitat Valenciana de 30 d'abril de 1997), així com també per la legislació general de funcionaris civils de l'estat.
  
1.2 La relació del nombre de places convocades per cada especialitat i el districte sanitari a què estiga adscrit el servei jerarquitzat corresponent, que s'especifiquen en l'annex I d'aquesta Resolució.
  
1.3 Les funcions docents i assistencials de les places objecte d'aquest concurs es faran en règim de dedicació conjunta a temps complet, sent l'esmentada activitat incompatible amb l'activitat privada. El règim de dedicació a les funcions assistencials serà el que tinga establert el servei a què es trobe adscrita la plaça, i la corresponent institució sanitària podrà fixar l'obligatorietat de la realització de la jornada de matí i vesprada, i a més a més, hi haurà de participar en els corresponents torns d'atenció continuada si així ho exigeixen les peculiaritats de la funció assistencial.
  
1.4 Les places del cos de professors de la Universitat de València convocades queden, en el seu vessant assistencial, vinculades orgànicament al servei jerarquitzat corresponent i funcionalment al districte sanitari o, si escau, àrea de salud a què estiga destinat l'esmentat servei jerarquitzat.
  
1.5 La vinculació de les places dels cossos docents amb les places assistencials de la Conselleria de Sanitat serà en la categoria de facultatiu especialista d'àrea. En el cas que el concursant que obtingués la plaça es trobés en exercici actiu en el moment de la presa de possessió amb una plaça de cap de departament, servei o secció, obtinguda a través de concurs-oposició, en el mateix centre i especialitat de la plaça a concurs, es mantindrà en el càrrec que exerceix. Per als que van obtenir les places amb posterioritat a febrer de 1985 és d'aplicació, per al manteniment del càrrec, el que estableix l'article 9è de l'Ordre de 4 de febrer de 1985 (Boletín Oficial del Estado de 6 de febrer).
  
1.6 El personal que accedesca a les places convocades percebrà les retribucions bàsiques i complementàries previstes en l'estipulació 13.2 del concert entre la Conselleria de Sanitat, la Diputació Provincial de València i la Universitat de València.
  
2. Requisits dels candidats
  
2.1 Per ser admès al esmentat concurs es requereixen els següents requisits generals:
  
2.1.1 Ser espanyol o ciutadà d'algun dels altres estats membres de la Unió Europea, o nacional d'aquells estats als quals, en virtut de tractats internacionals celebrats per la Unió Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el Tractat Constitutiu de la Comunitat Europea, segons disposa la Llei 17/1993, de 23 de desembre.
  
2.1.2 Tenir complerts divuit anys i no haver arribat a l'edat de jubilació establerta per la legislació vigent en la data de finalització de la presentació de sol·licituds.
  
2.1.3 No haver estat separat mitjançant expedient disciplinari del servei de l'administració de l'estat o de l'administració autònoma, institucional o local o de la Seguretat Social, ni trobar-se inhabilitat per a l'exercici de funcions públiques, la qual cosa s'acreditarà mitjançant l'oportuna declaració jurada.
  
2.1.4 No patir malaltia ni defecte físic o psíquic que impedesca l'acompliment de les funcions docents i assistencials.
  
2.2 Hauran de reunir, a més a més, les condicions específiques que a continuació s'indiquen:
  
2.2.1 Les que s'assenyalen en l'article 4t, 1 o 2 del Reial Decret 1888/1984, de 26 de setembre.
  
2.2.2 Estar en possessió de la titulació d'especialista que escaiga per a cada plaça, expedit pel Ministeri d'Educació i Ciència.
  
3. Sol·licituds
  
3.1 Els qui desitgen prendre part en el concurs remetran la corresponent sol·licitud al rector de la Universitat de València (c/ L'Antiga Senda de Senent, 11, 46841 València) per qualsevol dels procediments establerts en la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini de vint dies hàbils, a partir de la publicació d'aquesta convocatòria en el Boletín Oficial del Estado, mitjançant instància, segons el model que s'acompanya en l'annex II, degudament emplenat.
  
3.2 A la sol·licitud s'acompanyaran els documents que acrediten tenir els requisits per participar en el concurs.
  
La concurrència dels esmentats requisits haurà d'estar referida sempre a una data anterior a l'expiració del termini fixat per sol·licitar la participació en el concurs.
  
3.3 Els aspirants hauran de justificar haver pagat en el compte "Drets d'examen-Universitat de València" número 7876-4928-68-3095658923 del Banc Mapfre, la quantitat de 4.000 pessetes. Quan el pagament dels drets es faça per gir postal o telegràfic, aquest s'adreçarà al Negociat de Concursos, c/ L'Antiga Senda de Senent, 11, 46925 València, i es farà constar en el taló de resguard destinat a l'esmentat organisme les dades següents: nom i cognoms de l'interessat i plaça a què concursa, així com també el número de la plaça de la convocatòria.
  
La falta de pagament de la quantitat indicada en el període de presentació de sol·licituds es considerarà incompliment insubsanable que provocarà la inadmissió al concurs.
  
4 Admissió d'aspirants
  
4.1. Finalitzat el termini de presentació de sol·licituds, el rector de la Universitat de València, per qualsevol dels procediments establerts en la Llei 30/1992, de 26 de novembre, de règim jurídic de les administracions públiques i del procediment administratiu comú, remetrà a tots els aspirants la relació completa d'admesos i exclosos, amb indicació de les causes d'exclusió. Contra l'esmentada Resolució els interessats podran presentar reclamació davant del rector, en el termini de quinze dies hàbils comptadors des de l'endemà al de la notificació. Així mateix, les llistes provisionals i definitives d'admesos o exclosos es faran públiques en els taulers d'anuncis del Servei de Personal de la Universitat de València (c/ L'Antiga Senda de Senent, 11, 46730 València) i en els Serveis centrals de la Conselleria de Sanitat (c/ Roger de Llúria, 19, 46570 Valencia).
  
5. Comissions
  
5.1 De conformitat amb allò que estableix en el Reial Decret 1558/1986, de 28 de juny, les comissions que han de resoldre els concursos estaran constituïdes de la forma següent:
  
Dos professors pertanyents al cos docent universitari que procedesca, en funció de la plaça convocada, de l'àrea de coneixement a què corresponga la plaça, designats i nomenats per la Universitat convocadora, i dels quals un serà el president de la Comissió i l'altre actuarà com a secretari.
  
Els tres vocals restants els nomenarà la Universitat, un designat pel Consell d'Universitats, mitjançant sorteig, entre professors pertanyents a cossos docents universitaris de l'àrea de coneixement respectiva que ocupen plaça assistencial en qualsevol institució sanitària. Els dos que resten, que seran doctors i hauran d'estar en possessió del títol d'especialista que s'exigesca com a requisit per concursar a la plaça, els designarà la Conselleria de Sanitat. Cada membre de la Comissió tindrà el seu corresponent suplent, nomenat d'igual forma que per a la designació del titular.
  
5.2 Els membres de la Comissió hauran d'abstenir-se d'intervenir, i ho notificaran al rector de la Universitat, quan concórrega alguna de les circumstàncies previstes en l'article 28 de la Llei 30/1992, de 26 de novembre, de règim jurídic de les administracions públiques i del procediment administratiu comú. En matèria de recusació serà d'aplicació el que disposa l'article 6è 11 i 12 del Reial Decret 1888/1984, de 26 de setembre.
  
5.3 Les comissions hauran de constituir-se en un termini no superior a quatre mesos des de la publicació de la seua composició en el Boletín Oficial del Estado.
  
6. Desenvolupament del concurs
  
6.1 Dins del termini anterior, el president de la Comissió, prèvia consulta amb la resta de membres d'aquesta, dictarà una Resolució que s'haurà de notificar a tots els interessats amb una antelació mínima de quinze dies naturals, i convocarà tots els aspirants admesos a participar en el concurs per realitzar l'acte de presentació dels concursants, i amb assenyalament de lloc, dia i hora de celebració de l'esmentat acte; a aquests efectes, el termini entre la data prevista per a l'acte de constitució de la Comissió i la data assenyalada per a l'acte de presentació, no podrà excedir de dos dies hàbils.
  
6.2 En l'acte de presentació, que serà públic, els concursants lliuraran al president de la Comissió la documentació assenyalada en l'article 9 del Reial Decret 1888/1984, de 26 de setembre (Boletín Oficial del Estado de 26 d'octubre), modificat parcialment pel Reial Decret 1427/1986, de 13 de juny (Boletín Oficial del Estado d'11 de juliol), i rebran totes les instruccions sobre la celebració que de les proves hagen de comunicar-los-les.
  
Així mateix, es determinarà mitjançant sorteig l'ordre d'actuació dels concursants i es fixarà el lloc, la data i l'hora del començament de les proves les quals hauran de començar dins del termini de vint dies hàbils, comptadors des de l'endemà de l'acte de presentació.
  
En el mateix acte de presentació, el president de la Comissió farà públic el termini fixat per aquella perquè qualsevol concursant puga examinar la documentació presentada pels restants concursants, amb anterioritat a l'inici de les proves.
  
6.3 El concurs constarà de les següents fases:
  
6.3.1 Avaluació de mèrits i projecte docent. La Comissió seguirà, per a l'avaluació dels mèrits i el projecte docent, allò que estableix el Reial Decret 1888/1984, de 26 de setembre i el Reial Decret 118/91, de 25 de gener (Boletín Oficial del Estado de 7 de febrer de 1991), d'acord amb el que preveu la base vuitena de l'article quart del Reial Decret 1558/1986, de 28 de juny, modificat parcialment pel Reial Decret 1652/1991.
  
6.3.2 La segona prova es desplegarà segons allò establert en l'article 9è del Reial Decret 1888/1984.
  
6.3.3 Realització d'una prova pràctica, d'acord amb el contingut que corresponga a l'especialitat de la plaça vinculada a la qual s'opte. Aquesta prova la determinarà la Comissió, es farà per escrit, i es llegirà públicament amb posterioritat per cada aspirant, i es podrà debatre amb el concursant durant un temps màxim de tres hores.
  
6.3.4 L'avaluació de les diferents fases del concurs regulades pels reials decrets 1888/1984 i 118/91, tindrà un valor equilibrat.
  
6.4 La proposta de provisió de plaça o places es farà pel sistema de votació, en el termini màxim de trenta dies a partir de la data de començament de les proves. A aquests efectes, la Comissió farà pública una Resolució, on formularà la seua proposta i el vot de cadascun dels seus membres, que serà inserida als taulers d'anuncis del Servei de Personal de la Universitat de València (c/ L'Antiga Senda de Senent, 11, 46172 València) i als serveis centrals de la Conselleria de Sanitat (c/ Roger de Llúria, 19, 46477 València).
  
6.5 Contra la proposta de la Comissió, els candidats podran presentar reclamació, en el termini màxim de quinze dies hàbils, davant del rector de la Universitat de València, excepte en el supòsit en què no hi haja proposta de provisió de places, i el seu tràmit seguirà el procediment previst en l'article 14 del Reial Decret 1888/84, de 26 de setembre.
  
7. Presentació de documents i nomenaments
  
7.1 Els candidats proposats per a la provisió de les places hauran de presentar a la Secretaria General de la Universitat de València, en el termini de quinze dies hàbils següents al de la conclusió de l'actuació de la Comissió, per qualsevol dels mitjans assenyalats en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, els següents documents:
  
7.1.1 Fotocòpia del Document Nacional d'Identitat.
  
7.1.2 Certificat mèdic oficial de no patir malaltia ni defecte físic o psíquic per a l'acompliment de les funcions docents i assistencials.
  
7.1.3 Declaració jurada de no haver estat separat de l'Administració de l'estat, institucional o local o de la Seguretat Social, ni de les administracions de les comunitats autònomes, en virtut d'expedient disciplinari i de no trobar-se inhabilitat per a l'exercici de funcions públiques.
  
7.2 Els que tinguessen la condició de funcionaris públics de carrera estaran exempts de justificar aquests documents i requisits, i hauran de presentar el certificat del Ministeri o de l'organisme de què depenguen, acreditativa de la seua condició de funcionaris i totes les circumstàncies que consten en el seu full de serveis.
  
7.3 Els nomenaments proposats per la Comissió els farà el rector de la Universitat de València i el Conseller de Sanitat, en el termini de trenta dies hàbils des de la recepció de l'expedient administratiu a la Secretaria General de la Universitat.
  
7.4 En el termini màxim d'un mes, comptador des de l'endemà al de la publicació de la Resolució en el Boletín Oficial del Estado, l'aspirant proposat haurà de prendre possessió de la seua destinació.
  
7.5 Quan el personal a qui s'haja adjudicat la plaça no en prenga possessió en el termini reglamentari perdrà el dret a ocupar l'esmentada plaça.
  
8. Norma final
  
8.1 Aquesta convocatòria i tots els actes administratius que se'n deriven, així com també l'actuació de les comissions, podran ser impugnats en els casos i en la forma establerts en la Llei 30/1992, de 26 de novembre, de règim jurídic de les administracions públiques i del procediment administratiu comú i en els Estatuts de la Universitat de València.
  
València, 20 de maig de 1998.- El rector de la Universitat de València, Pedro Ruiz Torres
  
El Conseller de Sanitat, Joaquín Farnós Gauchía
  
ANNEX I
  
 Plaça número: 103/1998
  
 Cos a què pertany la plaça: Catedràtic d'universitat.
  
 Àrea de coneixement a què correspon: Obstetrícia i Ginecologia.
  
 Departament a què és adscrita: Pediatria, Obstetrícia i Ginecologia.
  
 Activitats que s'han de fer per qui obtinga la plaça: Obstetrícia i Ginecologia
  
 Categoria assistencial: cap del Servei d'Obstetrícia i Ginecologia.
  
 Especialitat: Obstetrícia i Ginecologia.
  
 Centre hospitalari: Hospital Dr. Peset.
  
 Districte sanitari número: AREA 9.
  
 Règim de dedicació: Temps complet.